Centre hospitalier de Luxembourg
De Centre hospitalier de Luxembourg, kuerz CHL, ass en Zesummeschloss vu véier Spideeler an der Stad Lëtzebuerg:

 dem CHL Centre (och nach Hôpital municipal), 
 dem CHL Eich (och nach Eecher Klinick, Clinique d'Eich),
 dem CHL Maternité (oder Maternité Grande-Duchesse Charlotte) an 
 dem CHL Kannerklinick (oder Clinique pédiatrique).

Den CHL ass den zéngtgréissten Employeur zu Lëtzebuerg mat engem Personal vun 2.348 (2019) Leit, dorënner ëm déi 300 Dokteren an 1.000 Infirmieren an Aide-Soignanten.

2018 goufen eng 170.000 Patienten am CHL behandelt oder diagnostizéiert. 2018 louchen d'Käschten a Recettë vum CHL bei jee ronn 400 Milliounen Euro. 2007 war dat knapps d'Hallschecht. De Gros dovu sinn d'Personal-Käschten. 

Generaldirekter vum CHL ass zanter … de Romain Nati; hie gëtt am Mäerz 2024, wann hien an d'Pensioun geet, vun der Dr Martine Goergen ersat.

Um Site vum CHL gëtt et zwielef national medezinesch Departementer:

 pediatresch Chirurgie 
 Hemato-Onkologie 
 Immuno-Allergologie 
 Ustiechend Krankheeten 
 intensiv Neonatologie
 Neurochirurgie 
 spezialiséiert Pediatrie
 medezinesch assistéiert kënschtlech Befruchtung 
 Kannerpsychiatrie
 pediatresch Intensivstatioun 
 Stroke Unit Niveau 2 
 pediatresch Urgence

Am CHL stinn och eng Rei national medezinesch Ekipementer, wéi de PET-Scan, d'extrakorporal Stousswellelithotripsie an de Laboratoire fir In vitro-Befruchtung.

Den CHL assuréiert eng permanent Garde fir d'Kannerklinick grad wéi fir all national Servicer.

Geschicht
Den CHL gouf mam Gesetz vum 10. Dezember 1975 gegrënnt. En huet 1976 seng Dieren opgemaach, no der Zesummeféierung vum neigebauten Hôpital municipal mat der Maternité Grande-Duchesse Charlotte an der Clinique pédiatrique. 2004 ass nach d'Clinique d'Eich derbäikomm.

Hôpital municipal
Nieft villen Zerwisser vun der Allgemengmedezin, der Chirurgie an der Psychiatrie gëtt et am Hôpital municipal och nach aner national Departementer wéi dee vun der Neurochirurgie, vun der Onkologie-Hematologie, den Infektiouns- an Tropekrankheeten an der Immuno-Allergologie.

Maternité Grande-Duchesse Charlotte

D'Maternité Grande-Duchesse Charlotte gëtt et zënter 1936.

Kannerklinick
D'Clinique pédiatrique oder Kannerklinick funktionéiert zënter 1966.

Clinique d'Eich
D'Eecher Klinick ass den 1. Januar 2004 mam CHL fusionéiert.

Nei Gebaier
Am November 2021 hunn Ofrappaarbechte vum fréiere Gebai vun der Maternité op der Areler Strooss, dat zanter 2015 eidel stoung, ugefaangen. Op der Plaz kënnt en neit Gebai vum Centre hospitalier. Et soll Enn 2028 operationell sinn . Och d'Aktivitéite vun der Eecher Klinick ginn am neien CHL zentraliséiert.

Et ass och en neit Gebai fir d'Kannerklinick geplangt, wou awer nach net genee gewosst ass, wou et hikomme soll .

Spideeler zu Lëtzebuerg